Poveste de iarnă. Expoziție de fotografie Sorin Onișor
2025-02-10 18:00 - 2025-03-07 17:00 (Europe/Bucharest) | Galeria Rotonda, Casa de Cultură a Municipiului Timișoara, strada Miron Costin, nr. 2, Timișoara, Timiș, România
POVESTE DE IARNĂ
Expoziție de fotografie Sorin Onișor
10 februarie-7 martie 2025
Într-o lume în care tradițiile par să se estompeze în vârtejul modernității, există artiști care reușesc să oprească timpul în loc și să deschidă o fereastră către frumusețea autentică a satului românesc.
Un astfel de artist este Sorin Onișor, cunoscut pentru felul său unic de a imortaliza prin fotografie sufletul satului românesc.
Cu o carieră impresionantă, sute de expoziții personale în țară și în străinătate și nenumărate premii, el surprinde cu măiestrie autenticitatea, tradițiile și frumusețea peisajelor rurale. Nume de referință în fotografia etnografică, a fost premiat de numeroase ori pentru talentul său, fiind desemnat Fotograful anului 2010, de către Asociația Artiștilor Fotografi din România.
A expus în orașe precum București, Paris, Londra, New York, Bruxelles, Viena și chiar în Japonia, China, Mexic și Coreea de Sud.
În perioada 10 februarie-7 martie 2025, Sorin Onișor expune în Galeria Rotonda, unde natură, obiceiuri și oameni prind viață, în imagini de o sensibilitate aparte.
Expoziția „Poveste de iarnă” ne poartă prin colțuri de lume care par desprinse din basmele de altădată. Casele acoperite de omăt, țăranii trudind sub cerul liber și copiii cu obrajii îmbujorați de frig ne amintesc de un timp simplu și plin de căldură sufletească. Fiecare fotografie surprinde o poveste, un moment unic din viața satului, păstrat cu grijă și redat cu măiestrie de obiectivul lui Sorin Onișor.
Vernisaj: miercuri, 12 februarie 2025, ora 18:00
Invitați: Peregrinii
Expoziția poate fi vizitată în perioada 10 februarie-7 martie 2025, de luni până vineri, între orele 9:00-17:00.
